**Vyhlásenie predkladateľa**

Návrh nariadenia vlády Slovenskej republiky, ktorým sa ustanovuje výška sadzby na jednu hodinu osobnej asistencie a výška peňažného príspevku na opatrovanie sa predkladá na rokovanie vlády Slovenskej republiky s týmito rozpormi:

1. Pripomienka Ministerstva financií SR:

S predloženým materiálom bude možné súhlasiť len za podmienky, že z neho nebude vyplývať rozpočtovo nekrytý vplyv a všetky vplyvy z neho vyplývajúce budú zabezpečené v rámci limitu kapitoly ministerstva na príslušné rozpočtové roky.

Vyhodnotenie: **Neakceptovaná**

2. Pripomienka : Ministerstva financií SR

V súvislosti s úlohou C.10 z uznesenia vlády SR č. 636/2022 „nepredkladať návrhy legislatívnych predpisov a iných materiálov, ktoré zakladajú nároky na zvýšenie počtu zamestnancov a zvýšenie výdavkov alebo úbytok príjmov schválených v štátnom rozpočte na rok 2023 s rozpočtovými dôsledkami na štátny rozpočet alebo na iné rozpočty tvoriace rozpočet verejnej správy“ žiadame riešiť negatívny vplyv na rok 2023 v rámci schválených limitov kapitoly ministerstva. V rozpočte kapitoly Všeobecná pokladničná správa nie sú na daný účel na rok 2023 alokované prostriedky.

Vyhodnotenie: **Neakceptovaná**

**Odôvodnenie:**

**Novelou zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov (ďalej „zákon“) boli s účinnosťou od 1. júla 2018 sadzba na jednu hodinu osobnej asistencie a výšky peňažného príspevku na opatrovanie vyňaté z nastavenia ich valorizácie v závislosti od valorizácie súm životného minima a ustanovila sa ich výšky pevnou sumou s možnosťou vždy k 1. júlu ich upraviť nariadením vlády Slovenskej republiky**. Účelom tejto zmeny bolo umožniť výraznejšie upraviť uvedené výšky s cieľom eliminovať pokles ich reálnej hodnoty v čase z dôvodu pôsobenia inflácie. Ak by dochádzalo k znižovaniu reálnej hodnoty sadzby na jednu hodinu osobnej asistencie a reálnej hodnoty výšky peňažného príspevku na opatrovanie, znižovala by sa motivácia fyzických osôb poskytovať osobnú asistenciu a opatrovanie, čo by mohlo mať negatívny sociálny vplyv na fyzické osoby s ťažkým zdravotným postihnutím. Keďže sadzba na jednu hodinu osobnej asistencie a výšky peňažného príspevku na opatrovanie nie sú predmetom automatického valorizačného mechanizmu, boli od uvedenej legislatívnej zmeny opakovane v rokoch 2019 až 2022 nariadeniami vlády Slovenskej republiky ich výšky zvyšované v nadväznosti na úpravu minimálnej mzdy pre dané roky**. Aj v roku 2023 peňažný príspevok na opatrovanie v prípade ak je opatrovaná jedna fyzická osoba s ťažkým zdravotným postihnutím opatrovateľom v produktívnom veku (nepoberá žiadnu zo zákonom ustanovených dôchodkových dávok) sa navrhuje zvýšiť na sumu čistej minimálnej mzdy pre rok 2023 a sadzba na jednu hodinu osobnej asistencie v nadväznosti na hrubú hodinovú minimálnu mzdu pre uvedený rok.**

**Zákon č. 400/2022 Z. z., ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov zmenil s účinnosťou od 1. júla 2023 aj niektoré podmienky poskytovania peňažného príspevku na opatrovanie a súčasne ustanovil povinnosť nariadením vlády Slovenskej republiky k 1. júlu 2023 upraviť novým spôsobom výšky peňažného príspevku na opatrovanie pre opatrovateľov poberajúcich niektorú zo zákonom ustanovených dôchodkových dávok tak, že bude len v dvoch výškach a to vo výške najmenej 75% výšky peňažného príspevku pre opatrovateľov, ktorí takúto dôchodkovú dávku nepoberajú podľa počtu opatrovaných osôb. Do návrhu nariadenia vlády Slovenskej republiky boli tieto legislatívne zmeny zapracované.**    Cieľom návrhu je legislatívne zosúladiť nariadenie vlády Slovenskej republiky so zmenami v podmienkach poskytovania peňažného príspevku na opatrovanie účinnými od 1. júla 2023, ktoré ustanovuje  novela zákona.

Zvýšením sadzby na jednu hodinu osobnej asistencie a zvýšením základných výšok peňažného príspevku na opatrovanie je zlepšiť podmienky pre osoby, ktoré poskytujú osobnú asistenciu alebo opatrujú fyzickú osobu s ťažkým zdravotným postihnutím, ktorá je odkázaná na pomoc inej fyzickej osoby.